Rahandusministeerium Teie 28.08.2025 nr 13-3.1/3822-1

info@fin.ee Meie 18.09.2025 nr 4/165

**Arvamus ESRS lihtsustamise muudatuste kohta**

Lugupeetud Evelyn Liivamägi !

Eesti Kaubandus-Tööstuskoda (edaspidi Kaubanduskoda) tänab Rahandusministeeriumit võimaluse eest avaldada arvamust Euroopa kestlikkusaruandluse standardite konsultatsiooni raames. Kaubanduskoda toetab kestlikkusaruandluse regulatsiooni lihtsustusi, sest need muudavad aruandluse selgemaks ja proportsionaalsemaks, vähendavad ettevõtete koormust ning aitavad keskenduda sisuliselt olulisele teabele, mis on kasulik nii aruandjatele kui ka aruannete kasutajatele.

Kaubanduskoja viis oma liikmesettevõtete seas läbi küsitluse, kus koguti tagasisidet ESRS-i lihtsustamise eelnõu kohta. Peamised tähelepanekud ja seisukohad olid järgmised:

1. Kahese olulisuse hindamise (DMA) lihtsustamine: Küsimustikule vastanud kaubanduskoja liikmed leidsid, et kavandatud muudatused muudavad olulisuse hindamise arusaadavamaks ja tasakaalustatumaks.

2. Negatiivsete mõjude hindamise uued juhised: Küsimustikule vastanud liikmed nõustusid, et uued selgitused parandavad aruandluse võrreldavust ja annavad vajalikke juhiseid.

3. Aruannete loetavuse ja kokkuvõtlikkuse suurendamine: Toetati muudatusi, mis lubavad lisada aruande algusesse kokkuvõtte ja kasutada lisasid detailse info eristamiseks. Ettevõtjad nõustusid, et need kavandatud muudatused loovad parema tasakaalu nõuete täpsuse/selguse ja aruandluseks vajaliku eeltöö ning asjakohase ja võrreldava teabe vajaduse vahel.

4. ESRS 2 ja teemastandardite lihtsustamine: Küsimustikule vastanud liikmed toetasid andmepunktide vähendamist ja aruandlusnõuete selgemat sidumist ning leidsid, et need kavandatud muudatused loovad parema tasakaalu nõuete täpsuse/selguse ja aruandluseks vajaliku eeltöö ning asjakohase ja võrreldava teabe vajaduse vahel.

5. Standardite parem arusaadavus ja ligipääsetavus: Toetati muudatusi, mis tõid kohustuslikud andmepunktid standardi põhiosasse ning eemaldasid liigse dubleerimise.

6. Leevendused aruandluskoormuse vähendamiseks: Küsimustikule vastanud ettevõtted leidsid, et kavandatud erandid (nt „põhjendamatu kulu või pingutuse“ põhimõte, väärtusahela andmete paindlikum käsitlus) loovad parematasakaalu läbipaistvuse ja praktilisuse vahel.

7. Eeldatavate finantsmõjude arvestus: Kaubanduskoja liikmed toetasid varianti 1, mis säilitab nii kvalitatiivse kui ka kvantitatiivse info avalikustamise paindlikult.

8. Kohustuslike andmepunktide ja vabatahtlike andmepunktide vähendamine: Ettevõtted nõustusid, et see lihtsustab aruandlust, kuid jätab alles vajaliku info EL-i rohepoliitika eesmärkide täitmiseks.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Ireen Tarto

Ireen.tarto@koda.ee